«Ciantâ Vilotis», chest il titul des seradis li che la innomenade cjantante taliane Antonella Ruggiero e à cjantât in ladin, insiemit a altris grups di marilenghe.
I doi concierts a jerin stâts inmaneâts par publicizâ la publicazion dai trê volums de “racuelte Gardner”, a pene burîts fûr dal Istitût Culturâl Ladin “Majon di Fascegn”.
I spetacui si son davuelts a Canazei e a Trent ai 14 e ai 15 di Setembar, cuntune gruesse partecipazion di public. I cjants ladins e lis vilotis furlanis a son stâts interpretâts in clâf world music de Ruggiero, dutun cun MarMar Cuisine(Val Badie), Destrani Taraf (Trentin) e i “nestris” Loris Vescovo e Caia Grimaz.
O vin sintût propit Loris Vescovo par savê cemût che a son lâts i concierts.
Loris, vêso vût avonde public?
O disarès benon: a Canazei il teatri di 400 puescj al jere dut plen, a Trent scuasit, cui siei 800 puescj.
Cemût mai la Ruggiero aie cjantât par ladin, jê che e je di Gjenue?
Jê e veve za fat alc cun coros di chenti (dal 2005 il progjet “Echi d’infinito” cun doi coros trentins, rivisitant sedi tocs alpins che siei, eseguîts dome a vôs, ndr). Fabio Chiocchetti, president di “Majon di Fascegn”, si è visât – la idee e je stade sô – e le à coinvolzude in chest progjet: la Ruggiero e je une vore vierte a chestis operazions.
I concierts proviodino un cd?
Il progjet al è stât inmaneât par promovi i trê impuartants libris gjavâts fûr de racuelte Gardner (viôt box dongje, ndr), ma al è vignût cussì ben che il produtôr de Ruggiero (che al è ancje so om) al à gole di gjavâi fûr un cd. E je ancje la pussibilitât di creâ un spetacul par lâ ator, par esempli ancje in Friûl, stant che la plui part des cjantis a son Vilotis furlanis. Starìn a viodi.
Finalmentri tu sês tornât a cjantâ, dopo la esperience di presentadôr e atôr in «Sgarfefurlans» (radiodocumentari, viôt Patrie di Lui, ndr) e «Viaç te storie» (documentari pe regjie di Massimo Garlatti Costa, ndr). Cemût gjestissistu lis dôs “carieris”?
Par me no son tantis difarencis. Come “atôr” dai documentaris o conti une storie, ma ancje come cjantant mi consideri soredut un cjantestoriis. Di fat, tal prossim disc a saran cjançons ispiradis di storiis di int incuintrade propit fasint «Sgarfefurlans».
Dree Venier
SPECIÂL. Vilotis in clâf moderne cun Antonella Ruggiero............
«Ciantâ Vilotis», chest il titul des seradis li che la innomenade cjantante taliane Antonella Ruggiero e à cjantât in ladin, insiemit a altris grups di marilenghe.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn